በኦሮሚያ የተከሰተውን የተምች ወረርሽኝ ከ98 በመቶ በላይ መከላከል ተችሏል
በኦሮሚያ ክልል የተከሰተውን የተምች ወረርሽኝ 98 ነጥብ 6 በመቶ ያህል መከላከል መቻሉን የክልሉ ግብርናና ተፈጥሮ ሐብት ቢሮ አስታወቀ፡፡የቢሮው የዕፅዋት ጥበቃ ክሊኒኮች አስተባባሪ አቶ መንግስቱ ኡሊ ከዋሚኮ ጋር ባደረጉት ቆይታ እንደገለጹት በክልሉ 342 ሺህ 708 ሄክታር መሬት ላይ ተከስቶ የነበረውን የተምች ወረርሽኝ ዘመናዊና ባህላዊ ዘዴዎችን በመጠቀም 338 ሺህ 113 ሄክታር መሬትን ከተምቹ ነፃ ማድረግ ተችሏል፡፡በዘመናዊው አሰራር 133ሺህ 389 ሊትር ኬሚካል ርጭት በመታገዝ 142 ሺህ 670 ሄክታር መሬት መከላከል ሲቻል፣ በባህላዊው የእጅ ለቀማ ደግሞ 195 ሺህ 442 ሄክታር መሬትን ከተምቹ ነፃ ማድረግ መቻሉን አቶ መንግስቱ አክለው ገልጸዋል፡፡የባህላዊው የእጅ ለቀማ በውጤታማነቱና በሰብል ላይ የሚሰያስከትለው የጎንዮሽ ጉዳት ባለመኖሩ ይበልጥ ተመራጭ እንደሆነ ጠቁመዋል፡፡ተምቹ አስካሁን ባስከተለው ጉዳት ምንም መሬት እንዳልተገለበጠ አቶ መንግስቱ አስታውሰው በሰብል ምርት ላይም የጎላ ጉዳት እንዳልደረሰና በቀጣይ ተምቹን የመካላከልና የመቆጣጠር ተግባራት ተጠናክረው አንደሚቀጥሉ ተናግረዋል፡፡በሌላ በኩል በክልሉ በምስራቅ ሸዋ ዞን አዳሚ ቱሉ ወረዳ አካባቢ የግሪሳ ወፍ ከመስከረም 22፣ 2010 ዓ.ም. ጀምሮ በመከሰቱ ቢሮው ሠራተኞቹን ወደ ቦታው በመላክ የዳሰሳ ጥናት እያደረገ እንደሆነና በአውሮፕላን የተደገፈ የኬሚካል ርጭት እስከሚደረግ ህብረተሰቡ በባሕላዊ ዘዴ ጅራፍ በማስጮህና ወንጭፍ በመጠቀም እንዲከላከል እየተደገ መሆኑን ታውቋል፡፡ቁጥራቸው ከ2 ነጥብ 5 ሚሊየን የሚደርሱ የግሪሳ ወፎች እንደሆኑና በተለይም እንደ ስንዴ፣ በቆሎና ጤፍ ዓይነት ሰብሎች ላይ ጉዳት እንደሚያደርሱ አስተባባሪው ገልጸዋል፡፡ክልሉ በዘንድሮው የመኸር ወቅት 6 ሚሊየን ሄክታር መሬት በማልማት 184 ነጥብ 7 ሚሊየን ኩንታል ምርት ለመሰብሰብ አቅዶ እየሰራ መሆኑን ዋልታ ሚዲያና ኮሚዩኒኬሽን ኮርፖሬት ዘግቧል፡፡